title: Σύσταση του Συμβουλίου, της 16ης Ιουνίου 2017, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία

text:
               6.7.2017

               EL

               Επίσημη Εφημερίδα της Ευρωπαϊκής Ένωσης

               C 216/1

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 16ης Ιουνίου 2017
   με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία
   (2017/C 216/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 10 παράγραφος 2 δεύτερο εδάφιο,
   Έχοντας υπόψη τη σύσταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Σύμφωνα με το άρθρο 121 της Συνθήκης για τη λειτουργία της Ευρωπαϊκής Ένωσης, τα κράτη μέλη προωθούν υγιή δημόσια οικονομικά μεσοπρόθεσμα μέσω του συντονισμού των οικονομικών πολιτικών και της πολυμερούς εποπτείας, με σκοπό να αποφεύγονται τα υπερβολικά δημοσιονομικά ελλείμματα.

               (2)

               Το σύμφωνο Σταθερότητας και Ανάπτυξης (ΣΣΑ) βασίζεται στον στόχο της υγιούς δημοσιονομικής κατάστασης, ως μέσου ενίσχυσης των συνθηκών για σταθερότητα τιμών και ισχυρή αειφόρο ανάπτυξη που ευνοούν τη δημιουργία απασχόλησης.

               (3)

               Στις 12 Ιουλίου 2016, το Συμβούλιο συνέστησε στη Ρουμανία να περιορίσει την απόκλιση από τον μεσοπρόθεσμο δημοσιονομικό στόχο το 2016 και να επιτύχει ετήσια δημοσιονομική προσαρμογή 0,5 % του ΑΕγχΠ το 2017, εκτός εάν ο μεσοπρόθεσμος δημοσιονομικός στόχος τηρηθεί με μικρότερη δημοσιονομική προσπάθεια (2).

               (4)

               Το 2016, με βάση τις εαρινές προβλέψεις της Επιτροπής του 2017 και τα απολογιστικά στοιχεία του 2016 που επικύρωσε η Eurostat, το διαρθρωτικό ισοζύγιο επιδεινώθηκε, ξεκινώντας από μία θέση -0,6 % του ΑΕγχΠ, ήτοι πάνω από τον μεσοπρόθεσμο δημοσιονομικό στόχο του -1 % του ΑΕγχΠ, φτάνοντας το -2,6 % του ΑΕγχΠ, γεγονός που συνιστά σημαντική απόκλιση από τον μεσοπρόθεσμο δημοσιονομικό στόχο (ήτοι απόκλιση της τάξης του 1,6 % του ΑΕγχΠ). Η αύξηση των δημοσίων δαπανών, εκτός των μέτρων διακριτικής ευχέρειας στο σκέλος των εσόδων και των έκτακτων μέτρων, ήταν πολύ υψηλότερη από την τιμή αναφοράς για τις δαπάνες, κάτι που επίσης συνιστά σημαντική απόκλιση (ήτοι απόκλιση ύψους -2,0 % του ΑΕγχΠ). Η διαφορά στους δείκτες εξηγείται κυρίως από τα διαφορετικά ποσοστά ετήσιας ονομαστικής δυνητικής αύξησης του ΑΕΓΧΠ που χρησιμοποιούνται για τον υπολογισμό τους. Ανεξάρτητα από τη διαφορά αυτή, και οι δύο δείκτες επιβεβαιώνουν την ύπαρξη σημαντικής απόκλισης από τις απαιτήσεις του προληπτικού σκέλους του ΣΣΑ το 2016.

               (5)

               Στις 22 Μαΐου 2017, ύστερα από συνολική αξιολόγηση, η Επιτροπή θεώρησε ότι υφίσταται σημαντική απόκλιση από τον μεσοπρόθεσμο δημοσιονομικό στόχο στη Ρουμανία και εξέδωσε προειδοποίηση προς τη Ρουμανία σύμφωνα με το άρθρο 121 παράγραφος 4 της Συνθήκης και το άρθρο 10 παράγραφος 2 πρώτο εδάφιο του κανονισμού (ΕΚ) αριθ. 1466/97.

               (6)

               Σύμφωνα με το άρθρο 10 παράγραφος 2 δεύτερο εδάφιο του κανονισμού (ΕΚ) αριθ. 1466/97, εντός ενός μηνός από την ημερομηνία έκδοσης της προειδοποίησης, το Συμβούλιο πρόκειται να απευθύνει σύσταση στο οικείο κράτος μέλος να λάβει τα απαραίτητα μέτρα πολιτικής. Ο κανονισμός (ΕΚ) αριθ. 1466/97 προβλέπει ότι η σύσταση τάσσει προθεσμία πέντε μηνών στο κράτος μέλος για την αντιμετώπιση της απόκλισης. Στη βάση αυτή, η προθεσμία της 15ης Οκτωβρίου 2017 εντός της οποίας η Ρουμανία θα πρέπει να αντιμετωπίσει την απόκλιση φαίνεται εύλογη. Εντός της προθεσμίας αυτής, η Ρουμανία θα πρέπει να υποβάλει έκθεση σχετικά με τα μέτρα που έχει λάβει ανταποκρινόμενη στην παρούσα σύσταση.

               (7)

               Το διαρθρωτικό ισοζύγιο της Ρουμανίας το 2016 εκτιμάται ότι έχει αποκλίνει κατά 1,6 % του ΑΕγχΠ από τον μεσοπρόθεσμο δημοσιονομικό στόχο. Βάσει των εαρινών προβλέψεων της Επιτροπής του 2017 για το κενό παραγωγής, η Ρουμανία βρίσκεται σε κανονική οικονομική συγκυρία το 2017. Ο δείκτης χρέους της γενικής κυβέρνησης της Ρουμανίας είναι κάτω από το όριο του 60 % του ΑΕγχΠ. Η ελάχιστη απαιτούμενη διαρθρωτική προσπάθεια που ορίζει ο κανονισμός (ΕΚ) αριθ. 1466/97 και ο πίνακας προσαρμογής, που συνεκτιμά τις επικρατούσες οικονομικές συνθήκες και τις πιθανές ανησυχίες περί βιωσιμότητας, ανέρχεται σε 0,5 % του ΑΕγχΠ. Οι εαρινές προβλέψεις της Επιτροπής του 2017 προβλέπουν περαιτέρω επιδείνωση του διαρθρωτικού ισοζυγίου κατά 1,3 % του ΑΕγχΠ το 2017. Συνεπώς, μια ελάχιστη βελτίωση του διαρθρωτικού ισοζυγίου κατά 0,5 % του ΑΕγχΠ το 2017 μεταφράζεται σε ανάγκη να ληφθούν μέτρα συνολικής απόδοσης της τάξης του 1,8 % του ΑΕγχΠ σε σχέση το ισχύον βασικό σενάριο αναφοράς των εαρινών προβλέψεων του 2017 της Επιτροπής. Δεδομένου του σημαντικού μεγέθους της απαιτούμενης διαρθρωτικής προσπάθειας εξυγίανσης που απορρέει από την ελάχιστη προσαρμογή που επιτάσσει το ΣΣΑ, είναι σκόπιμο να μην ζητηθεί καμία πρόσθετη απαιτούμενη προσαρμογή επιπλέον της ελάχιστης απαίτησης του 0,5 % του ΑΕγχΠ.

               (8)

               Η απαιτούμενη βελτίωση του διαρθρωτικού ισοζυγίου κατά 0,5 % του ΑΕγχΠ το 2017 είναι συνεπής με ονομαστικό ρυθμό αύξησης των καθαρών πρωτογενών κρατικών δαπανών που δεν θα υπερβαίνει το 3,3 % το 2017 (3).

               (9)

               Οι εαρινές προβλέψεις της Επιτροπής του 2017 προβλέπουν έλλειμμα γενικής κυβέρνησης ύψους 3,5 % του ΑΕγχΠ το 2017, το οποίο υπερβαίνει το 3 % του ΑΕγχΠ που αποτελεί την τιμή αναφοράς στη Συνθήκη. Η απαιτούμενη διαρθρωτική προσαρμογή φαίνεται επίσης σκόπιμο να εξασφαλίσει ότι η Ρουμανία τηρεί το όριο του 3 % του ΑΕγχΠ για το έλλειμμα γενικής κυβέρνησης το 2017.

               (10)

               Είναι σκόπιμο να δημοσιοποιηθεί η παρούσα σύσταση.

               (11)

               Προκειμένου να επιτύχει τους συνιστώμενους δημοσιονομικούς στόχους, είναι σημαντικό η Ρουμανία να θεσπίσει και να εφαρμόσει αυστηρά τα αναγκαία μέτρα και να παρακολουθεί εκ του σύνεγγυς την εξέλιξη των τρεχουσών δαπανών,

         ΣΥΝΙΣΤΑ:
   ΣΤΗ ΡΟΥΜΑΝΙΑ

               1)

               να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών κρατικών δαπανών δεν θα υπερβαίνει το 3,3 % το 2017, κάτι που αντιστοιχεί σε ετήσια διαρθρωτική προσαρμογή της τάξεως του 0,5 % του ΑΕγχΠ, θέτοντας έτσι τη χώρα σε κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου,

               2)

               να χρησιμοποιήσει όλα τα έκτακτα έσοδα για τη μείωση του ελλείμματος. Τα μέτρα δημοσιονομικής εξυγίανσης θα πρέπει να εξασφαλίζουν μόνιμη βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο,

               3)

               να υποβάλει έκθεση στο Συμβούλιο έως τις 15 Οκτωβρίου 2017 σχετικά με τα μέτρα που έχει λάβει ανταποκρινόμενη στην παρούσα σύσταση.

      Η παρούσα σύσταση απευθύνεται στη Ρουμανία.
      Λουξεμβούργο, 16 Ιουνίου 2017.

            Για το Συμβούλιο

            Ο Πρόεδρος

         E. SCICLUNA

      (1)  Κανονισμός (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (ΕΕ L 209 της 2.8.1997, σ. 1).

      (2)  Σύσταση του Συμβουλίου, της 12ης Ιουλίου 2016, σχετικά με το εθνικό πρόγραμμα μεταρρυθμίσεων της Ρουμανίας για το 2016 και τη διατύπωση γνώμης του Συμβουλίου σχετικά με το πρόγραμμα σύγκλισης της Ρουμανίας για το 2016 (ΕΕ C 299 της 18.8.2016, σ. 73).

      (3)  Οι καθαρές δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα, τόσο στην πλευρά των εσόδων όσο και των δαπανών, συμψηφίζονται.


title: Σύσταση της Επιτροπής, της 3ης Ιουνίου 2005, για τη θέσπιση κοινών κατευθυντηρίων γραμμών όσον αφορά τις εθνικές εμπρόσθιες όψεις των κερμάτων ευρώ που προορίζονται για κυκλοφορία [κοινοποιηθείσα υπό τον αριθμό Ε(2005) 1648]

text:
               18.7.2005

               EL

               Επίσημη Εφημερίδα της Ευρωπαϊκής Ένωσης

               L 186/1

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 3ης Ιουνίου 2005
   για τη θέσπιση κοινών κατευθυντηρίων γραμμών όσον αφορά τις εθνικές εμπρόσθιες όψεις των κερμάτων ευρώ που προορίζονται για κυκλοφορία
   [κοινοποιηθείσα υπό τον αριθμό Ε(2005) 1648]
   (Τα κείμενα στην αγγλική, γαλλική, γερμανική, ελληνική, ισπανική, ιταλική, ολλανδική, πορτογαλική, σουηδική και φινλανδική γλώσσα είναι τα μόνα αυθεντικά)
   (2005/491/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211,
   Εκτιμώντας τα ακόλουθα:

               (1)

               Σύμφωνα με το άρθρο 106 παράγραφος 2 της συνθήκης, τα κράτη μέλη μπορούν να εκδίδουν κέρματα, η ποσότητα των οποίων τελεί υπό την έγκριση της Ευρωπαϊκής Κεντρικής Τράπεζας.

               (2)

               Το Συμβούλιο, δυνάμει της δεύτερης φράσης της παραγράφου 2 του άρθρου 106 της συνθήκης, θέσπισε μέτρα εναρμόνισης στον τομέα αυτό μέσω της έκδοσης του κανονισμού (ΕΚ) αριθ. 975/98 του Συμβουλίου για τις ονομαστικές αξίες και τις τεχνικές προδιαγραφές των κερμάτων ευρώ που πρόκειται να κυκλοφορήσουν (1).

               (3)

               Σύμφωνα με το άρθρο 11 του κανονισμού (ΕΚ) αριθ. 974/98 του Συμβουλίου, της 3ης Μαΐου 1998, για την εισαγωγή του ευρώ (2), τα κέρματα σε ευρώ και σε λεπτά του ευρώ, τα οποία είναι σύμφωνα προς τις ονομαστικές αξίες και τις τεχνικές προδιαγραφές, θα πρέπει να είναι τα μόνα κέρματα με ιδιότητα νόμιμου χρήματος σε όλα τα «συμμετέχοντα» κράτη μέλη, όπως ορίζει ο κανονισμός αυτός. Μετά την θέση τους σε κυκλοφορία, την 1η Ιανουαρίου 2002, τα κέρματα αυτά κυκλοφορούν σε ολόκληρη τη ζώνη ευρώ.

               (4)

               Τον Απρίλιο 1996, το άτυπο Συμβούλιο Ecofin, το οποίο συνήλθε στη Βερόνα της Ιταλίας, συμφώνησε ότι τα κέρματα ευρώ πρέπει να φέρουν μια κοινή ευρωπαϊκή οπίσθια όψη και μια διακριτή εθνική εμπρόσθια όψη. Τα κοινά σχέδια για τις διάφορες ονομαστικές αξίες επελέγησαν από τους αρχηγούς κρατών ή κυβερνήσεων των κρατών μελών στη σύνοδο κορυφής του Άμστερνταμ, το Δεκέμβριο 1997, κατόπιν διαγωνισμού που οργάνωσε η Επιτροπή. Το κάθε κράτος μέλος αποφάσισε για τα σχέδια που θα φέρει η εθνική όψη των κερμάτων ευρώ.

               (5)

               Το Συμβούλιο συμφώνησε, στις 8 Δεκεμβρίου 2003, ότι θα πρέπει να αρθεί το μορατόριουμ όσον αφορά την έκδοση αναμνηστικών κερμάτων που προορίζονται για κυκλοφορία το οποίο είχε αποφασισθεί από το Συμβούλιο Ecofin στις 23 Νοεμβρίου 1998. Από το 2004 και εφεξής, και υπό ορισμένους περιορισμούς, επιτρέπεται στα κράτη μέλη, στο πλαίσιο του εορτασμού-ανάμνησης ενός ειδικού γεγονότος ή μιας προσωπικότητας, να εκδίδουν αναμνηστικά κέρματα ευρώ που προορίζονται για κυκλοφορία των οποίων η συνήθης εθνική εμπρόσθια όψη έχει αντικατασταθεί από διαφορετική εθνική όψη σύμφωνα με τη σύσταση της Επιτροπής, της 29ης Σεπτεμβρίου 2003, σχετικά με τον καθορισμό κοινής πρακτικής για τις αλλαγές στα σχέδια των εθνικών εμπρόσθιων όψεων των κερμάτων ευρώ που προορίζονται για κυκλοφορία (3). Επίσης, το Συμβούλιο συμφώνησε ότι ή αλλαγή της συνήθους εθνικής εμπρόσθιας όψης είναι δυνατή εφόσον αλλάξει ο αρχηγός του κράτους που απεικονίζεται σε ένα νόμισμα, ενώ το μορατόριουμ όσον αφορά τις αλλαγές των εθνικών εμπρόσθιων όψεων για άλλους λόγους θα μπορούσε να επανεξεταστεί στα τέλη του 2008.

               (6)

               Μετά τη διεύρυνση της Ευρωπαϊκής Ένωσης, τον Μάιο του 2004, ορισμένα από τα προσφάτως προσχωρήσαντα κράτη μέλη άρχισαν να προετοιμάζονται για την υιοθέτηση του ευρώ. Η επιλογή των νομισμάτων ευρώ αποτελεί μέρος της σχετικής προετοιμασίας.

               (7)

               Ενόψει του αυξανόμενου αριθμού διαφορετικών εθνικών εμπρόσθιων όψεων, οι κοινές κατευθυντήριες γραμμές για την επιλογή των εθνικών εμπρόσθιων όψεων τόσο των κανονικών όσο και των αναμνηστικών νομισμάτων που παρουσιάζονται στην παρούσα σύσταση θα ενισχύσουν τη συνολική συνοχή του συστήματος κερμάτων ευρώ.

               (8)

               Τα κέρματα ευρώ δεν κυκλοφορούν μόνο στη χώρα έκδοσης, αλλά σε ολόκληρη τη ζώνη ευρώ και πέραν αυτής. Κατά συνέπεια, το ποσοστό των κυκλοφορούντων κερμάτων που δεν φέρουν την εθνική εμπρόσθια όψη αυξάνεται σε καθεμία από τις χώρες της ευρωζώνης. Στο πλαίσιο αυτό, στην εθνική εμπρόσθια όψη θα πρέπει να τοποθετείται σαφής ένδειξη της χώρας έκδοσης, ώστε οι ενδιαφερόμενοι χρήστες των κερμάτων να μπορούν να αναγνωρίζουν εύκολα τη χώρα προέλευσης.

               (9)

               Οι κοινές ευρωπαϊκές οπίσθιες όψεις των κερμάτων ευρώ φέρουν το όνομα του ενιαίου νομίσματος, καθώς και την ονομαστική αξία του κέρματος. Η εθνική εμπρόσθια όψη δεν θα πρέπει να επαναλαμβάνει ούτε το όνομα του ενιαίου νομίσματος ούτε την ονομαστική αξία του κέρματος. Η παράσταση της στεφάνης του κέρματος των 2 ευρώ μπορεί να παρέχει ένδειξη της ονομαστικής αξίας με την προϋπόθεση ότι χρησιμοποιούνται μόνο το ψηφίο «2» ή/και ο όρος «ευρώ», σύμφωνα με τις υφιστάμενες στα περισσότερα κράτη μέλη πρακτικές.

               (10)

               Δεδομένου ότι τα κέρματα ευρώ κυκλοφορούν σε ολόκληρη την ευρωζώνη, τα εθνικά χαρακτηριστικά του σχεδίου τους αποτελούν τρόπον τινά ζήτημα κοινού ενδιαφέροντος. Πριν λάβουν την τελική τους απόφαση, τα κράτη μέλη θα πρέπει να ενημερώνονται αμοιβαία σχετικά με τις καινούργιες εθνικές εμπρόσθιες όψεις. Προς τούτο, τα κράτη μέλη θα πρέπει να διαβιβάζουν τα καινούργια σχέδια των κερμάτων ευρώ (περιλαμβανομένης της παράστασης της στεφάνης του κέρματος των 2 ευρώ) στην Επιτροπή, η οποία θα μεριμνά για την ευρύτερη διανομή τους που θα διενεργείται έτσι ώστε να αποφεύγονται αδικαιολόγητες καθυστερήσεις.

               (11)

               Πραγματοποιήθηκαν διαβουλεύσεις με τα κράτη μέλη σχετικά με τις κατευθυντήριες γραμμές που παρουσιάζονται στην παρούσα σύσταση, ώστε να ληφθούν υπόψη οι διαφορετικές εθνικές πρακτικές και προτιμήσεις επί του θέματος.

               (12)

               Η Κοινότητα έχει συνάψει νομισματικές συμφωνίες με το Πριγκιπάτο του Μονακό, τη Δημοκρατία του Αγίου Μαρίνου και το Κράτος της Πόλης του Βατικανού, παρέχοντάς τους τη δυνατότητα να εκδώσουν ορισμένες ποσότητες κερμάτων ευρώ που προορίζονται για κυκλοφορία. Οι κοινές κατευθυντήριες γραμμές θα πρέπει επίσης να ισχύουν και για τα κέρματα που εκδίδουν τα εν λόγω κράτη,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Άρθρο 1
   Προσδιορισμός του κράτους μέλους έκδοσης
   Οι εθνικές εμπρόσθιες όψεις των προοριζόμενων για κυκλοφορία κερμάτων ευρώ όλων των ονομαστικών αξιών φέρουν ένδειξη του κράτους μέλους έκδοσης μέσω του ονόματος του κράτους μέλους ή συντομογραφίας του.
   Άρθρο 2
   Απουσία του ονόματος και της ονομαστικής αξίας του νομίσματος

               α)

               Η εθνική εμπρόσθια όψη δεν πρέπει να επαναλαμβάνει ούτε την ονομαστική αξία ή μέρος αυτής, ούτε την ονομασία του ενιαίου νομίσματος ή των υποδιαιρέσεών του, εκτός εάν τούτο οφείλεται στη χρήση διαφορετικού αλφαβήτου.

               β)

               Η παράσταση της στεφάνης του κέρματος των 2 ευρώ μπορεί να φέρει ένδειξη της ονομαστικής αξίας, με την προϋπόθεση ότι χρησιμοποιείται μόνο το ψηφίο «2» ή/και ο όρος «ευρώ».

         Άρθρο 3
   Ενημερωτική διαδικασία
   Τα κράτη μέλη θα πρέπει να ενημερώνονται αμοιβαία για το σχέδιο των νέων εθνικών εμπρόσθιων όψεων, περιλαμβανομένων των παραστάσεων της στεφάνης, πριν εγκρίνουν επίσημα τα σχέδια αυτά. Προς τούτο, τα νέα σχέδια θα πρέπει να διαβιβάζονται από το κράτος μέλος έκδοσης στην Επιτροπή, η οποία πάραυτα ενημερώνει δεόντως τα άλλα κράτη μέλη μέσω της αρμόδιας υποεπιτροπής της οικονομικής και δημοσιονομικής επιτροπής. Όλες οι πληροφορίες σχετικά με τα νέα σχέδια των εθνικών κερμάτων θα δημοσιεύονται στην Επίσημη Εφημερίδα της Ευρωπαϊκής Ένωσης.
   Άρθρο 4
   Πεδίο εφαρμογής των συνιστώμενων πρακτικών
   Η παρούσα σύσταση θα πρέπει να εφαρμόζεται στις εθνικές εμπρόσθιες όψεις και στις παραστάσεις της στεφάνης των κανονικών και αναμνηστικών κερμάτων ευρώ. Δεν θα πρέπει να εφαρμόζεται στις εθνικές εμπρόσθιες όψεις και στις παραστάσεις της στεφάνης των κανονικών και αναμνηστικών κερμάτων ευρώ που εκδόθηκαν για πρώτη φορά πριν από την έγκριση της παρούσας σύστασης.
   Άρθρο 5
   Παραλήπτες
   Η παρούσα σύσταση απευθύνεται σε όλα τα κράτη μέλη, όπως ορίζεται στο άρθρο 1 του κανονισμού (ΕΚ) αριθ. 974/98.

      Βρυξέλλες, 3 Ιουνίου 2005.

            Για την Επιτροπή

         Joaquín ALMUNIA

            Μέλος της Επιτροπής

      (1)  ΕΕ L 139 της 11.5.1998, σ. 6· κανονισμός όπως τροποποιήθηκε από τον κανονισμό (ΕΚ) αριθ. 423/1999 (ΕΕ L 52 της 27.2.1999, σ. 2).

      (2)  ΕΕ L 139 της 11.5.1998, σ. 1· κανονισμός όπως τροποποιήθηκε από τον κανονισμό (ΕΚ) αριθ. 2596/2000 (ΕΕ L 300 της 29.11.2000, σ. 2).

      (3)  ΕΕ L 264 της 15.10.2003, σ. 38.